Taraba, Tomáš, podpredseda vlády SR a minister životného prostredia SR (2023-12-07):
Vážený pán predsedajúci, dámy a páni, nebudem obšírnejšie hovoriť, včera sme sa k tomu v celku detailne vyjadrili. Ide o návrh zákona, ktorým sa posúva povinnosť, ktorá mala nastať od 1. 1. 2024, sú to rôzne skôr administratívne úkony a certifikačné povinnosti. Pokiaľ ide o malé čističky odpadových vôd, realita je taká, že jedná sa na Slovensku o desaťtisíce čističiek, najmä ide o tie, ktoré sú do 50 ekvivalentných obyvateľov, to znamená, ide o nejaký buď jeden-dva bytové domy, ktoré sú niekde na periférii poväčšine alebo teda mimo zón, kde existujú centrálne kanalizačné sústavy. Problém je, že už dnes evidujeme napriek tomu, že ten zákon teda má, samozrejme, dobrý účel, aby sme mali prehľad o kvalite týchto ČOV-iek, problém je ale ten, že buď ľudia o tom nevedia, zle sa to odkomunikovalo, alebo nie je tam dostatočná vôľa. Vidíme, že napriek tomu, aké sú evidované stavy tých ČOV-iek, nedochádza k vypĺňaniu tých častokrát takých detailných byrokratických náležitostí a realita je potom taká, že od 1. 1. 2024 by malo dôjsť k uzavretiu týchto ČOV-iek, čo vie narobiť aj dosť podstatné environmentálne problémy. Samozrejme, že medzi tými ČOV-kami sú aj také, ktoré nefungujú, je to, je to na úlohe štátu, aby sme v 2024 našli mechanizmus, aký uplatnime na čo najefektívnejšie plnenie týchto žiadostí. Plne súhlasím aj s nejakými námietkami, ktoré tu zazneli, že nemali by sme dávať do zákonov ako keby nejaký predpoklad, že ak nesplníte si podmienky, tak sa to dá donekonečna posúvať. Mne to osobne tiež prekáža, preto zákony za ministerstvo životného prostredia, môžem garantovať, budeme stavať tak, aby ak sa tam dá nejaká lehota, tá lehota, po prvé, bola realistická, bola objektívna, bola potom následne, aj jej plnenie vymáhané a aj napriek tomu, že teda úradníci na ministerstve životného prostredia navrhli tento posun do roku 2028, nevylučujem, že ak v spolupráci, kľudne aj s vami s opozíciou, nájdeme mechanizmus, akým vieme tých ľudí lepším spôsobom konfrontovať s touto zákonnou realitou a budeme mať aj dostatočné schémy, napríklad viem si predstaviť na envirofonde na opravu alebo na výmenu týchto čističiek alebo teda cez schémy eventuálne ako sme teraz na východe Slovenska dávali oprav dom, kde sme 62 obciam našli riešenie, ktoré im riešilo problém napríklad po krupobití alebo po tom zemetrasení, možno sa podarí aj tu nájsť nejakú takú schému, že pri oprave toho domu by sa vedela aj časť poriešiť napríklad vylepšením kvality týchto individuálnych ČOV-iek. No a, samozrejme, najväčší náš cieľ je, aby sa nám podarilo odkanalizovať čo najväčšie územie na Slovensku. V tejto veci vás ubezpečujem, že prebieha veľmi intenzívna, ad jedna, komunikácia s obcami a mestami. Po druhé, hľadáme čo najjednoduchšie nastavenie tých schém pre čo najväčšiu lokalitu, aby sme nemuseli od obce k obci, ale aby sme to vedeli po desiatkach obciach robiť naraz. S pánom podpredsedom vlády Kmecom k tomu vedieme intenzívnu komunikáciu, myslím, že sme na dobrej ceste. Takže chcem všetkých ubezpečiť, cieľom tohoto posunutia nie je brániť či už tomu, aby sme garantovali kvalitu odpadových vôd cez meranie aj kvality fungovania týchto ČOV-iek, individuálnych ČOV-iek, ale aby sme zohľadnili realitu, že takto nastavený teraz zákon, ako bol v rýchlosti prijatý pred, myslím, v roku ´22 to bolo, tak spôsobuje teraz pri jeho naozaj že detailnom pohľade veľký environmentálny problém, pretože potom budeme konfrontovaní s viac ako desaťtisícami individuálnych ČOV-iek, ktoré by mali byt odstavené a penalizované. Ďakujem.